Mens folketingsgruppen skrumper holder SF's nordjyske medlemmer stand, fortæller P4 Nordjylland.

Trods den seneste uges turbulens, der endte med partiets udtræden af regeringen, er medlemsskaren i Nordjylland vokset med en enkelt person den seneste uge. Og det kan paradoksalt nok netop skyldes, at SF har sagt farvel til ministerbilerne. - Det har været en hård periode, men det har været rigtigt at træde ud af regeringen. Nu kan folk se, hvad meningen er med SF, siger SF's nordjyske formand Allan Norré Pedersen. Han kalder dog de næste dage og uger for afgørende for partiet. Flere medlemmer giver nemlig udtryk for, at partiets fremtidige kurs er afgørende for, om de fornyer deres medlemskab. SF har i dag 660 medlemmer i Nordjylland. Medlemstallet toppede, da Villy Søvndal var allermest populær som formand. Her var tallet på cirka 850.